Stjórnvöld í Guangdong-héraði í Kína hafa gripið til víðtækra ráðstafana og aflýst hundruðum flugferða eftir að afbrigði kórónuveirunnar, sem fyrst greindist á Indlandi, varð þar vart.
Víðtækar ráðstafanir eru í gildi í Guangdong-héraði í Kína til að koma í veg fyrir að afbrigði kórónuveirunnar, sem fyrst greindist á Indlandi, breiðist þar út. Gripið hefur verið til ferðatakmarkana og hundruðum flugferða aflýst.
Í Guangdong búa um hundrað milljónir. Ströngustu sóttvarnaráðstafanirnar til þessa eru í héraðshöfuðborginni Guangzhou norður af Hong Kong. Þar búa fimmtán milljónir. Frá og með deginum í dag má enginn fara út fyrir borgarmörkin nema hann geti sannað að hafa verið veirulaus síðustu þrjá sólarhringa. Hundruðum flugferða frá Baiyun-alþjóðaflugvellinum í borginni hefur verið aflýst. Skólanemendur hafa verið sendir heim, nema þeir sem eru á síðasta ári framhaldsskóla. Borgarbúum er skipað að halda sig sem mest heima. Mörg þúsund voru send í skimun fyrir veirunni í dag og til stendur að skima íbúa heilu hverfanna á næstu dögum. Eitt þeirra, Liwan, hefur verið lokað með öllu síðan á laugardag. Átján reyndust smitaðir með hinu indverska afbrigði veirunnar í dag, að sögn heilbrigðisyfirvalda. Víðar í Guandong stendur til að grípa til ráðstafana, þar á meðal í nágrannaborgunum Foshan og Shenzhen sem liggja að Hong Kong. Þar greindust nokkur smit í síðustu viku.
Lífið hefur nokkurn veginn gengið sinn vanagang í Kína frá því um mitt síðasta sumar. Þegar vart hefur orðið við kórónuveirusmit hafa yfirvöld gripið til harðra aðgerða til að stöðva útbreiðslu þeirra. Fólk sem kemur til Kína frá útlöndum þarf að fara í langa sóttkví á hóteli, sem hefur lengst síðustu vikur vegna nýrra afbrigða veirunnar.
Stjórnvöld í Guangdong héraði í Kína hafa gripið til víðtækra ráðstafana og aflýst hundruðum flugferða eftir að afbrigðis kórónuveirunnar, sem fyrst greindist á Indlandi, varð þar vart.